બાંધી મુઠ્ઠી લાખની અને ખૂલી જાય તો ખાક'ની. અદ્દલ આવો જ ઘાટ સીબીઆઈકાંડમાં થયો છે. સીબીઆઈના ઉચ્ચ અધિકારીઓની લડાઈ સુપ્રીમ કોર્ટમાં પહોંચી ચૂકી છે તે દરમિયાન રિઝર્વ બેંકના ગવર્નર ઉર્જિત પટેલ અને ડેપ્યુટી ગવર્નર વીરલ આચાર્ય વિરુદ્ધ નાણામંત્રી અરુણ જેટલી અને હસમુખ અઢિયા આણિ મંડળીની લડાઈ હવે સપાટી પર આવી ગઈ છે. ત્રણ દિવસ પહેલાં ભાજપના સાંસદ સુબ્રમણિયમ સ્વામીએ કહ્યું હતું કે, હસમુખ અઢિયા, રાકેશ અસ્થાના, પી.કે.મિશ્રા અને ભાસ્કર કુલબે નામના ચાર અધિકારીઓની ટોળકી વડાપ્રધાન નરેન્દ્ર મોદીની ઈમેજને અનહદ નુકસાન કરી રહી છે. સામાન્ય રીતે, સ્વામીની વાતોને અતિશયોક્તિપૂર્ણ ગણાવીને ખપાવી દેવામાં આવતી હોય છે, પરંતુ તાજેતરમાં સીબીઆઈમાં નંબર વન અને નંબર ટુ અધિકારીઓ જે રીતે બાખડ્યા, બંનેએ એકબીજા સામે ભ્રષ્ટાચારના, તરફદારીના, કેસ મેનેજ કરવાના ડઝનબંધ કિસ્સાઓ વિજિલન્સ કમિશન સમક્ષ રજૂ કર્યા અને આ ચીફ વિજિલન્સ કમિશન પર પણ જાણે ભરોસો ન હોય તેમ સુપ્રીમ કોર્ટે એક નિવૃત્ત જજને આ આક્ષેપોની પ્રથમદર્શીય તપાસ સોંપી છે ત્યારે સીબીઆઈની વિશ્વસનીયતા તળિયે પહોંચી ગયેલી સ્પષ્ટપણે દેખાય છે.